b'\n_START_ARTICLE_\nAnjou (grofija)\n_START_PARAGRAPH_\nAnjou (An\xc5\xbeu) je zgodovinska grofija v Franciji z glavnim mestom Angers. V spodnjem toku reke Loare je obsegala ve\xc4\x8dji del dana\xc5\xa1njega departmana Maine-et-Loire in dele departmanov Indre-et-Loire, Mayenne in Sarthe._NEWLINE_Prvi\xc4\x8d je bila omenjena v 2. polovici 9. stoletja. An\xc5\xbeujski grofje so se pokazali kot sposobni gospodarji, graditelji utrdb in vojskovodje. Povzdignili so Anjou v eno najpomembnej\xc5\xa1ih fevdalnih dr\xc5\xbeav srednjega veka. 1044 so zavzeli Touraine in 1109 z \xc5\xbeenitvijo pridobili Maine._NEWLINE_1129 je grofijo prevzel Godefroy V. (\xe2\x80\xa01151). Kot sposoben bojevnik je zelo pove\xc4\x8dal svoje ozemlje in vpliv (z njim se je za rodbino uveljavilo ime Plantageneti , po cvetici planta genista, slovensko ko\xc5\xa1eni\xc4\x8dica, v okrasju na njegovem \xc5\xa1lemu.) Poro\xc4\x8dil se je s h\xc4\x8derko angle\xc5\xa1kega kralja Henrika I. Njun sin je postal angle\xc5\xa1ki kralj Henrik II. Posesti, ki jih je podedoval po o\xc4\x8detu in materi, je \xc5\xa1e raz\xc5\xa1iril s poroko z Eleonoro Akvitansko in ustvaril mogo\xc4\x8dno angle\xc5\xa1ko-francosko an\xc5\xbeujsko kraljestvo._NEWLINE_1205 je francoski kralj Filip II. Avgust velik del an\xc5\xbeujskega kraljestva priboril nazaj Franciji, vmes tudi grofijo Anjou in jo vklju\xc4\x8dil v posest francoskih kraljev._NEWLINE_1246 je Anjou prejel Karel, mlaj\xc5\xa1i brat kralja Ludvika IX. Kasneje je postal kralj Sicilije in Neaplja, njegovi nasledniki pa so postali tudi mad\xc5\xbearski kralji. Grofija je s kraljem Filipom VI. spet pri\xc5\xa1la v kronsko posest._NEWLINE_Drugi\xc4\x8d je grofijo dobila vzporedna veja vladajo\xc4\x8de dru\xc5\xbeine z Ludvikom I. An\xc5\xbeujskim, drugim sinom kralja Ivana II. Dobrega in bila v posesti te veje do 1481, ko je spet pri\xc5\xa1la v posest francoskih kraljev._NEWLINE_1360 je bila grofija povzdignjena v vojvodino.'